b'\n_START_ARTICLE_\nHieronim Pra\xc5\xa1ki\n_START_SECTION_\nZgodnje \xc5\xbeivljenje\n_START_PARAGRAPH_\nHieronim je bil rojen v Bohemiji (dana\xc5\xa1nja \xc4\x8ce\xc5\xa1ka republika) leta 1379 in diplomiral na Univerzi v Pragi leta 1398. Kasneje je \xc5\xa1tudiral na Oxfordski univerzi, kjer se je najprej seznanili z reformisti\xc4\x8dnim naukom Johna Wycliffa._NEWLINE_Bil je filozof, teolog, univerzitetni profesor in cerkveni reformator, ki je svoje \xc5\xbeivljenje posvetil pravemu cerkvenemu nauku in prou\xc4\x8devanju dogem, nakar je ugotovil, da je Cerkev v marsi\xc4\x8dem izkrivljena v svojemu nauku._NEWLINE_Njegove radikalne ideje so ga s\xc4\x8dasoma privedle do obsodbe, da je heretik, vendar ga protestantska reformacija in privr\xc5\xbeenci Jana Husa (znani kot husiti), priznavajo za svetega in za mu\xc4\x8denca. Bil je izobra\xc5\xbeen in ve\xc4\x8dino svojega \xc5\xbeivljenja je pre\xc5\xbeivel na razli\xc4\x8dnih potovanjih po Evropi, kjer se je trudil okrepiti novo versko reformo. Zaradi njegove uspe\xc5\xa1nosti in vse ve\xc4\x8dje priljubljenosti med prebivalstvom, je za nasprotnike postal trn v peti in so ga \xc4\x8dim prej \xc5\xbeeleli razglasiti za heretika in s tem obsoditi na smrt.\n_START_SECTION_\nIzobra\xc5\xbeevanje\n_START_PARAGRAPH_\nHieronim je veliko \xc4\x8dasa porabil za pou\xc4\x8devanje na univerzah v Parizu, K\xc3\xb6lnu in Heidelbergu, vendar pa je bil na vseh teh univerzah obto\xc5\xbeen herezije in prisiljen, da se vrne na \xc4\x8ce\xc5\xa1ko. Velik del svojega \xc5\xbeivljenja, ko je potoval med razli\xc4\x8dnimi univerzami, je tudi pre\xc5\xbeivel z nenehnim vra\xc4\x8danjem na doma\xc4\x8do \xc4\x8ce\xc5\xa1ko, kjer je bil \xc5\xa1e najbolj varen pred razli\xc4\x8dnimi napadi in obsodbami. Prislu\xc5\xbeil si je velik ugled, saj sta tako njegova retorika kot tudi oratorijske spretnosti postale priznane in v javnosti pogosto iskane kot pomo\xc4\x8d pri demonstracijah proti Cerkvi, \xc4\x8deprav so se v\xc4\x8dasih slabo kon\xc4\x8dale._NEWLINE_\xc5\xbde precej iskan, je leta 1399 dobil dovoljenje za ponovno potovanje. Leta 1401 se je vrnil v Prago, vendar je \xc5\xbee leto pozneje obiskal Anglijo, kjer je na Oxfordski univerzi pou\xc4\x8deval iz del Dialogus in Trialogus avtorja Johna Wycliffa in s tem razkril svoj pravi interes lollardov. Postal je gore\xc4\x8d in glasen zagovornik realizma in kmalu zatem \xc5\xa1e wyclifizma; sledile so nove obto\xc5\xbebe, ki so ga ves \xc4\x8das spravljale v te\xc5\xbeave. Leta 1403 je od\xc5\xa1el v Jeruzalem in leta 1405 ga najdemo v Parizu. Tam je magistriral, vendar ga Jean Gerson ne potrdi. Leta 1406 posku\xc5\xa1a v enaki meri pou\xc4\x8devati na univerzi v K\xc3\xb6lnu, in malo kasneje na univerzi v Heidelbergu._NEWLINE_Ni bil ve\xc4\x8d varen niti v Pragi, kamor se je vrnil in kjer je leta 1407 zavzel svoje nespremenjeno stali\xc5\xa1\xc4\x8de v pogledu na Cerkev. V tem letu se je vrnil v Oxford, vendar je bil znova prisiljen pobegniti. Med 1408 in 1409 je bil stalno v Pragi in tam so njegova predavanja in njegovo stali\xc5\xa1\xc4\x8de med \xc4\x8de\xc5\xa1kimi izobra\xc5\xbeenci vzbudila novo nasprotovanje. V za\xc4\x8detku januarja 1410, je pripravil nov govor v prid filozofskemu stali\xc5\xa1\xc4\x8du wyclifovcem \xe2\x80\x93 in to je bila zanj smrtna obsodba, ki je sledila \xc4\x8dez \xc5\xa1tiri leta s koncilom v Konstanci. V marcu 1410 je pape\xc5\xbe Gregor XII. izdal bulo, s katero prepoveduje kakr\xc5\xa1nokoli \xc5\xa1irjenje Wycliffovega nauka. Na podlagi obto\xc5\xbeb, ki so \xc5\xa1e vedno prihajale, je bil Hieronim ujet in zaprt na Dunaju, vendar mu je uspelo pobegniti na Moravsko. Zaradi tega dejanja ga je krakovski \xc5\xa1kof izob\xc4\x8dil. Vrnil se je v Prago, kjer se je v javnosti pojavil kot vnet zagovornik Jana Husa. Legenda pripisuje Hieronimu javni protest, v katerem je pape\xc5\xa1ko bulo obesil okoli vratu neke prostitutke, ki so jo nato v vozi\xc4\x8dku odpeljali in zvezali na pranger, kjer je bila javno za\xc5\xbegana. Vendar je dejanski vodja tega protesta bil Wok iz Waldsteina.\n_START_SECTION_\nNadaljnje \xc5\xbeivljenje in njegov nauk\n_START_PARAGRAPH_\nHieronim je ve\xc4\x8dinoma pou\xc4\x8deval in \xc5\xa1iril radikalne ideje, ki se nana\xc5\xa1ajo na katoli\xc5\xa1ki nauk. In sicer, da je Bo\xc5\xbeji nauk neposredno dostopen vsem kristjanom brez vmesnega posredovanja ter razlaganja Cerkve ali njenih uradov. U\xc4\x8dil je, da moramo poslu\xc5\xa1ati in izvr\xc5\xa1evati neposreden nauk Jezusa, tudi \xc4\x8de bi zato bili ljudje v nasprotju s tistimi nauki, ki jih u\xc4\x8di katoli\xc5\xa1ka Cerkev. V veliki meri je sledil ideologijam obeh cerkvenih reformatorjev Johna Wycliffa in Jana Husa._NEWLINE_Ker so bili njegovi nauki v nasprotju s tistimi iz Rimskokatoli\xc5\xa1ke cerkve, je bil ves \xc4\x8das na begu pred oblastmi. Hus je bil njegov mentor, pa \xc4\x8deprav je bil le-ta za Cerkev veliko manj mote\xc4\x8da osebnost._NEWLINE_Hieronim je s svojim delovanjem povzro\xc4\x8dil precej javnih demonstracij v Parizu, na Dunaju, v Pragi, in povsod vmes po Evropi. Ve\xc4\x8dina od teh demonstracijah je potekala v mestih z univerzami, kjer je Hieronim pou\xc4\x8deval. Prav pou\xc4\x8devanje na univerzah mu je dalo mo\xc5\xbenost, da je dosegel \xc5\xa1ir\xc5\xa1e mno\xc5\xbeice poslu\xc5\xa1alcev. V Krakovu je bil javno zasli\xc5\xa1an zastran njegovih pisnih izdelkov, ki so bili sestavljeni iz Wycliffovih spisov in v katerih je sam \xc5\xa1e dodatno podkrepil svoj nauk. Na vse obto\xc5\xbebe je izjavil samo, da jih zavra\xc4\x8da, v njihov splo\xc5\xa1ni blagor.\n_START_SECTION_\nSmrt\n_START_PARAGRAPH_\nKo je Jan Hus 11. oktobra 1414 od\xc5\xa1el na koncil v Konstanco, mu je Hieronim zagotovil, da pride za njim in mu bo stal ob strani, ko bi potreboval se zagovarjati. In to kljub temu, da mu je Hus branil priti na koncil. \xc5\xbde Hus sam je bil prevaran: cerkveni dostojanstveniki so mu s pismom zagotovili popolno varen prehod \xc4\x8dez vsa ozemlja do kraja koncila in tudi na koncilu samem, ko pa je pri\xc5\xa1el v Konstanco, je bil aretiran in zaprt._NEWLINE_Hieronim je dr\xc5\xbeal dano obljubo prijatelju, \xc4\x8deprav so mu vsi prigovarjali naj ne odhaja na pot. In tako je pri\xc5\xa1el 4. aprila 1415 v kraje ob Bodenskem jezeru. Predvidljivo, s svojim prihodom v mesto je ustvaril ponovno veliko razburjenje med ljudstvom. Ko je, za razliko od Husa brez uradno zagotovljene varnosti med potjo, pri\xc5\xa1el na koncil, so ga prijatelji na vsak na\xc4\x8din posku\xc5\xa1ali prepri\xc4\x8dati, naj se vrne na \xc4\x8ce\xc5\xa1ko. Toda na poti nazaj je bil 20. aprila v Hirschau-u aretiran in odpeljan v Sulzbach, kjer je bil zaprt in nato 23. maja vrnjen na Bodensko. Na koncilu je bil takoj obsojen, kar je med prebivalstvom izzvalo veliko odobravanje._NEWLINE_Njegova obsodba je bila \xc5\xbee vnaprej dolo\xc4\x8dena kot posledica njegovega splo\xc5\xa1nega sprejetja Wycliffovega stali\xc5\xa1\xc4\x8da in njegovega javnega ob\xc4\x8dudovanja Jana Hus. Zato ni mogel imel po\xc5\xa1tenega sojenja oz. zagovarjanja preb obto\xc5\xbebami. Pogoji v zaporu so bili tako te\xc5\xbeki, da je resno zbolel in zato je bilo odpovedano javno sojenje, ki naj bi potekalo 11. in 23. septembra 1415. Sojenje je nato potekalo v mestni katedrali. Koncilski o\xc4\x8detje so mu polagali besede v usta, z namenom, da se odpove tako Wycliffovemu kot Husovemu nauku. Prav tako so mu tudi v roke polagali besede, naj napi\xc5\xa1e pismo \xc4\x8de\xc5\xa1kemu kralju in univerzi v Pragi, kjer naj bi bilo ugotovljeno, da je povsem prostovoljno zagovarjal svoje mnenje o nauku do Cerkve, v katerem sporo\xc4\x8da, da je postal prepri\xc4\x8dan, da je bil Hus upravi\xc4\x8deno usmr\xc4\x8den zaradi herezije. (Hus je bil za\xc5\xbegan na grmadi, medtem ko je bil Hieronim v ujetni\xc5\xa1tvu.) Vendar ga je koncil pridr\xc5\xbeal v zaporu, ker je dvomil v njegovo iskrenost napisanega in je \xc5\xbeelel pridobiti bolj trdne dokaze._NEWLINE_23. in 26. maja 1416 sta bili na koncilu \xc5\xa1e zadnji zasedanji glede sodbe proti Hieronimu. Na drugem sojenju je umaknil vse svoje zagovore ter bil obsojen na se\xc5\xbeig na grmadi, kar se je izvr\xc5\xa1ilo 30. maja. Krvnik, ki je pri\xc5\xbegal grmado, je po obi\xc4\x8daju pri\xc5\xbegal ogenj za \xc5\xbertvinim hrbtom, vendar mu je Hieronim odgovoril, naj pri\xc5\xbege pred njegovim obli\xc4\x8djem: Ne, za\xc5\xbegi pred menoj! \xc4\x8ce bi se bal, ne bi zdaj bil tu! Na ta na\xc4\x8din je Hieronim uradno postal prvi mu\xc4\x8denec zaradi husitskega nauka.'